এই কয়েকদিন আগেই রাজস্থান হাইকোর্টের বিচারপতি গরুকে জাতীয় পশু করার পক্ষে সওয়াল করেছিলেন। এবার হায়দরাবাদ হাইকোর্টের বিচারপতি গরুকে ‘মা ও ভগবানের বিকল্প’ বললেন।
একটি সর্বভারতীয় সংবাদপত্রের খবর অনুযায়ী, বিচারপতি বি শিবশঙ্কর রাও সুপ্রিম কোর্টের একটি রায়ের উল্লেখ করে বলেন, বক্‌রি-ইদে স্বাস্থ্যকর গরুকে জবাই করার কোনও মৌলিক অধিকারই মুসলিমদের নেই।
একজন গরু ব্যবসায়ীর কাছ থেকে ৬৩টি গরু ও ২টি বলদ বাজেয়াপ্ত করা হয়েছিল। তাঁর করা মামলার রায় দিতে গিয়েই বিচারপতি রাও বলেন, কসাইখানায় নিয়ে যাওয়ার সময়ে বাজেয়াপ্ত গরু কার কাছে থাকবে, তা দেখতে হবে গরুর জাতীয় গুরুত্ব বিচার করে। কারণ গরু হল মা ও ভগবানের বিকল্প।
আরও পড়ুন:—
গরু ছুঁলে ১১৮ ঘা, জাতীয় নিরাপত্তা প্রশ্নে গ্রেফতার ‘গ্যাংস্টার’ আইনে
 ‘মানুষের মাথা’ নিয়ে জন্মালো গো-শাবক, অবতার ভেবে তুমুল কাণ্ড
বিচারপতি আরও বলেন, মুঘল বাদশাহ বাবর ধর্মীয় কারণে গোহত্যা নিষিদ্ধ করার মধ্যে যুক্তি খুঁজে পেয়েছিলেন। তাই তিনি তাঁর ছেলে হুমায়ুনকেও এই নিয়ম অনুসরণ করতে বলেছিলেন। শুধু তাই নয়, আকবর, জাহাঙ্গির এবং আহমেদ শাহও গোহত্যা নিষিদ্ধ করেছিলেন বলে মন্তব্য করেছেন বিচারপতি রাও।
গোহত্যা সংক্রান্ত আইন বদল করে পাঁচ বছর পর্যন্ত কারাবাসের শাস্তি দেওয়ার বিধান থাকা উচিত বলেও মনে করেন এই বিচারপতি।